Yesu uoro julubne 70 nirweyo lembanyong’a | Kwo pa Yesu\nWIC MI 72\nYesu uoro julubne 70 nirweyo lembanyong’a\nYESU UNG’IO JULUBNE 70 MAN EOROGI GICIDH GIRWEI LEMBANYONG’A\nKawoni watie i thum mi oro 32 R.M., oro ma romo 3 ukadhu niai ma Yesu ulimo batizo. Yesu ku julubne giai nitimo Agba mi Otbak i Yerusalem. Ecicopere nia fodi asu gitie ceng’ini ku Yerusalem. (Luka 10:38; Yohana 11:1) Pi dong’ dwi abusiel m’udong’, Yesu urweyo lembanyong’a akeca i Yahudi, kunoke loka kulo Yordan i ng’om mi Perea. Yeny mi rweyo lembanyong’a utie lee i ng’ombuno.\nIwang’e nyanok, ing’ei Kadhukuwijo mi oro 30 R.M., Yesu urweyo lembanyong’a pi dwi ma pol i Yahudi man ebed ecidho i Samaria bende. I nindo moko mi Kadhukuwijo mi oro 31 R.M., Juyahudi mi Yerusalem gimito ginege. I ng’eye Yesu uponjo akeca i Galilaya pi oro acel ku nusu, kaka m’enwang’u ie julub pare mapol. I Galilaya keca, egam etendo julub pare man emio igi telowic mi rweyo lembanyong’a, ewacu kumae: “Wuyer, wuwac kumae, Ker m’i polo dhingo.” (Matayo 10:5-7) Kawoni epangu nirweyo lembanyong’a lee i Yahudi.\nPi nicaku ticne, Yesu ung’io julubne 70 man eorogi gicidh ario ario. Pieno eoro julubne ni ungu 35 pi nicidho nirweyo lembanyong’a mi Ker, pilembe “mwoka bedo dit andha, ento jutic e ma gi nok.” (Luka 10:2) Gilar gicidho iwang’e i kabedo ma Yesu de ukeco nicidho i ie. Emio ni julubne 70 copo mi keyo kum dhanu, man mi yero lemkwenda marom ma en de ebino niyero.\nUkwayu ngo julub gibed giponj kwa i kacokiri. Yesu uyero igi nia gicidh ginwang’ dhanu i pacu migi. Emio igi telowic ma e: “I ot de ma tek wumondo i ie, wular wuwac kumae, kwiocwiny ubed ba ot maeni. Man tek wod kwiocwiny ni i ie, kwiocwiny mu bibedo i kume.” Gibiyero lembang’o ni dhanu? Yesu uyero igi kumae: “Wuwac igi kumae, Ker pa Mungu bino ceng’ni i vutwu.”​—Luka 10:5-9.\nTelowic ma Yesu umio ni julubne 70 urombo ku telowic m’elar emio ni jukwenda pare 12 oro acel i wang’e. Eyero igi nia tie ngo dhanu ceke re ma bijologi. Re lembe ma gibeyero, bikonyo dhanu ma gibiyio lembe migi nijolo Yesu i ng’eye, kinde m’ebibino. Dhanu dupa bibedo kud ava mi jolo Rwoth man mi nwang’u ponji i bang’e.\nI ng’eye nyanok, ungu 35 maeno mi jurwei lembanyong’a mi Ker, gidwogo i bang’ Yesu. Giyero ire ku mutoro kumae: “Rwoth, cil pajogi gibedo wor iwa ni kum nyingi.” Lembe ma giyero unyayu anyong’a i Yesu, uketho eyero kumae: “Aneno Jok upodho kud i polo calu lukoth. Nen, amio iwu ng’ol ma wunyon ko thwol man ith.”​—Luka 10:17-19.\nYesu utielo cwiny julubne nia gibivoyo lembe ma reco dupa, ma bibedo igi ve gibenyono thwol man ith. M’umedo maeno, ukwayu ging’ei nia jubibolo Sitani kud i polo. Bende, Yesu unyutho ni julubne 70 nia ging’ei pi lembe ma pire tek m’ukethere pigi i wang’gi. Eyero kumae: “Anyong’a kud unegwu kum maeni, nia tipo gibedo wor iwu; ento anyong’a negwu kum nyingwu gore i polo.”​—Luka 10:20.\nMutoro unego Yesu lee mandha, uketho epaku Won ngbeng’ iwang’ dhanu, pilembe emio tego ni jutic pare ma jucayu. Ing’eye elokere ibang’ julubne, man eyero igi kumae: “Mugisa ni wang’ m’uneno gin ma wuneno: kum awacu iwu, nia jubila dupa ku ju m’ubimo bim giyenyo ginen gin ma wuneno, ere ginenogi ngo; man giyenyo giwinj gin ma wuwinjo, ere giwinjogi ngo.”​—Luka 10:23, 24.\nYesu urweyo lembanyong’a kakani i dong’ dwi abusiel m’udong’, man pirang’o erweyo lembanyong’a akeca kakeca?\nJulub 70 pa Yesu gibed ginwang’u dhanu kakani?\nKadok julub 70 gitimo lembe dupa de, re lembang’o ma pire tek ma Yesu yero nia ukethere pigi?